b'\n_START_ARTICLE_\nRobert Julius Trumpler\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji je Trumpler najprej nekaj \xc4\x8dasa delal v banki. Leta 1906 je za\xc4\x8del na Univerzi v Z\xc3\xbcrichu \xc5\xa1tudirati astronomijo, fiziko in matematiko. Leta 1910 je doktoriral na Univerzi v G\xc3\xb6ttingenu._NEWLINE_Leta 1914 so ga vpoklicali v \xc5\xa1vicarsko vojsko. Maja 1915 je pri\xc5\xa1el v ZDA, kjer je na povabilo Franka Schlesingerja za\xc4\x8del delati na Observatoriju Allegheny v Pittsburghu, Pensilvanija, kasneje pa na Observatorjiu Lick. Izkazal se je kot zelo dober in vesten opazovalec. Leta 1922 je s predstojnikom Observatorija Lick Campbellom od\xc5\xa1el v Wallal v Avstralijo meriti odklon svetlobnega curka med popolnim Son\xc4\x8devim mrkom. Campbell je za potrditev Einsteinove splo\xc5\xa1ne teorije relativnosti \xc5\xbeelel dose\xc4\x8di \xc5\xa1e bolj to\xc4\x8dne vrednosti od Crommelinovih in Eddingtonovih iz leta 1919 (1,61 \xc2\xb1 0,3 kotne sekunde). Na tej odpravi so izmerili odklon 1,75" \xc2\xb1 0,09", kar se je \xc5\xa1e bolj skladalo z Einsteinovo napovedjo._NEWLINE_Trumpler je leta 1930 neodvisno od Voroncov-Veljaminova na podlagi razsutih zvezdnih kopic odkril absorpcijo svetlobe v medzvezdnem prahu, kar je privedlo do dana\xc5\xa1njega spoznanja prave oblike na\xc5\xa1e Galaksije.'